Ghid privind etichetarea cheltuielilor bugetare în România

Octombrie 2024

Cuprins

[Introducere 2](#_Toc178163950)

[Partea I 3](#_Toc178163951)

[Analiza și etichetarea cheltuielilor bugetare 3](#_Toc178163952)

[I. Aspecte cheie privind analiza și etichetarea cheltuielilor bugetare în România 4](#_Toc178163953)

[II. Punerea în practică a procesului de analiză și etichetare a cheltuielilor bugetare 5](#_Toc178163954)

[III. Rezultatele etichetării 6](#_Toc178163955)

[Partea II 6](#_Toc178163956)

[Elaborarea și depunerea propunerilor de etichetare 6](#_Toc178163957)

[Partea III 7](#_Toc178163958)

[Termene și obligații în elaborarea propunerilor de etichetare 7](#_Toc178163959)

# Introducere

Prezentul Ghid a fost elaborat pentru a veni în sprijinul ordonatorilor principali de credite selectați pentru realizarea etichetării cheltuielilor bugetare. Acesta a fost elaborat de către Departamentul de Buget din cadrul Ministerului Finanțelor.

Acest proces nou reprezintă, de asemenea, un răspuns la cererea de informații mai transparente privind mediul exprimată de Parlament, societatea civilă și cetățeni.

Etichetarea în domeniul bugetării verzi reprezintă un pas important pentru a spori transparența informațiilor fiscale și pentru a ne alinia preocupărilor privind mediul și clima la nivel european. Totodată, etichetarea în domeniul bugetării verzi permite analiza impactului asupra mediului, al bugetului administrației publice centrale și posibilitatea de a informa legiuitorii înainte de prezentarea bugetului de stat.

**Partea I** prezintă modul în care măsurile asociate programelor bugetare, anexă la bugetele ordonatorilor principali de credite sunt etichetate pentru a urmări impactul acestora asupra mediului. Procesul de etichetare se realizează pe baza Normelor metodologice elaborate de către Ministerul Finanțelor și adoptate prin Hotărârea Guvernului nr. 1.074/2024[[1]](#footnote-1).

**Partea II** prezintă modul de elaborare și depunere a propunerilor de etichetare.

**Partea III** prezintă termenele și obligațiile, atât a ordonatorilor principali de credite în ceea ce privește elaborarea propunerilor de etichetare, cât și a Comitetului interministerial pentru etichetarea cheltuielilor bugetare și cheltuielilor fiscale.

# Partea I

# Analiza și etichetarea cheltuielilor bugetare

**Începând cu exercițiul bugetar din anul 2024**, ordonatorii principali de credite ai bugetelor administrației publice centrale, selectați în faza-pilot, realizează etichetarea cheltuielilor bugetare aferente unei măsuri asociată programului bugetar.

**Începând cu exercițiul bugetar din anul 2026**, ordonatorii principali de credite ai unităților/subdiviziunilor administrativ-teritoriale, realizează etichetarea obiectivelor de investiții cuprinse în programele acestora de investiții publice. Însă, până în 2026, ordonatorii principali de credite ai unităților/subdiviziunilor administrativ-teritoriale pot demara simulări ale procesului de analiză și etichetare pe baza legislației naționale în domeniu.

Măsurile asociate programelor bugetare la nivelul administrației publice centrale

**(din 2024)**

Analiza și etichetarea cheltuielilor bugetare

Obiectivele de investiții cuprinse în programele unităților/subdiviziunilor administrativ-teritoriale

**(din 2026)**

## Aspecte cheie privind analiza și etichetarea cheltuielilor bugetare în România

La nivelul Ministerului Finanțelor s-a format un Comitet interministerial pentru etichetarea cheltuielilor bugetare şi cheltuielilor fiscale, denumit în continuare “Comitet interministerial”, compus din reprezentanți ai Ministerului Finanțelor, Ministerului Mediului, Apelor și Pădurilor și Departamentului pentru dezvoltare durabilă din cadrul Secretariatului General al Guvernului.

Ministerul Finanțelor coordonează procesul de etichetare în domeniul bugetării verzi, prin intermediul Comitetului interministerial, dar ambele ministere, respectiv și Ministerul Mediului, Apelor și Pădurilor au un rol principal în cadrul Comitetului. Astfel, Comitetul interministerial este coordonat de către Președinte numit din partea Ministerului Finanțelor și de către un vicepreședinte de la Ministerul Mediului, Apelor și Pădurilor. Ministerul Finanțelor supraveghează și coordonează aspectele legate de bugetul de stat, în timp ce Ministerul Mediului, Apelor și Pădurilor supraveghează și sprijină toate ministerele de resort în ceea ce privește aspectele legate de mediu.

Comitetul interministerial examinează și acordă avizul cu privire la propunerile de etichetare a cheltuielilor bugetare ale ordonatorilor principali de credite.

Comitetul interministerial pregătește “Raportul privind rezultatele etichetării cheltuielilor bugetare și cheltuielilor fiscale”, care este publicat pe site-ul Ministerului Finanțelor, în cadrul secțiunii dedicate “Bugetarea verde - green budgeting”.

Totodată, pentru a sprijini activitățile Comitetului interministerial, se înființează Secretariatul tehnic, format din membri desemnați prin ordin al ministrului finanțelor din cadrul Departamentului de Buget.

## Punerea în practică a procesului de analiză și etichetare a cheltuielilor bugetare

Modalitatea de etichetare ține cont de aspectele multidimensionale asupra mediului prin identificarea impactului cheltuielilor bugetare asupra celor 6 obiective de mediu prevăzute în Regulamentul UE 2020/852 privind Taxonomia, și anume: **atenuarea schimbărilor climatice, adaptarea la schimbările climatice, utilizarea durabilă și protecția resurselor de apă și a celor marine, tranziția către o economie circulară, prevenirea și controlul poluării și protecția și refacerea biodiversității și a ecosistemelor.**



Pentru fiecare dintre obiectivele de mediu enunțate mai sus, se acordă un punctaj de la -1 la + 3, în funcție de impactul cheltuielilor asupra mediului, astfel cum este prezentat în tabelul următor:

|  |  |
| --- | --- |
| **Scor acordat** | **Se poate acorda unul din cele 5 scoruri, de la un obiectiv de mediu nefavorabil (-1) la unul favorabil (3) pentru evaluarea cheltuielile bugetare** |
| **-1** | **corespunzând culorii maro, reprezentând un impact nefavorabil: se referă la o politică explicită/directă care stimulează un comportament nefavorabil asupra obiectivelor de mediu;** |
| **0** | **corespunzând culorii gri, reprezentând un impact neutru sau lipsa informațiilor relevante pentru evaluare;** |
| **1** | **corespunzând culorii verde deschis, reprezentând un impact favorabil pe termen scurt, dar prezența unui risc de impact nefavorabil pe termen lung;** |
| **2** | **corespunzând culorii verde aprins, reprezentând un impact favorabil: nu se referă la o politică explicită/directă de țintire a obiectivelor de mediu, dar se manifestă un impact pozitiv indirect;** |
| **3** | **corespunzând culorii verde închis, reprezentând un impact foarte favorabil: se referă la o politică explicită/directă de țintire a obiectivelor de mediu.** |

## Rezultatele etichetării

Pe baza scorurilor acordate pentru fiecare obiectiv de mediu, cheltuielile bugetare sunt etichetate în funcție de impactul acestora asupra fiecăruia dintre cele 6 obiective de mediu, fiind încadrate în următoarele categorii:

1. **cheltuială verde/favorabilă**, dacă culorile acordate pentru cele 6 obiective de mediu au fost toate verzi, orice nuanță, sau o combinație între orice nuanță de verde și gri;
2. **cheltuială maro/nefavorabilă**, dacă culorile acordate pentru cele 6 obiective de mediu au fost toate maro sau o combinație între maro și gri;
3. **cheltuială neutră**, dacă culorile acordate pentru cele 6 obiective de mediu au fost toate gri;
4. **cheltuială mixtă**, dacă printre culorile acordate pentru cele 6 obiective de mediu se regăsește și culoarea verde, orice nuanță, și culoarea maro.

În cazul în care o cheltuială nu se regăsește în niciuna dintre situațiile detaliate mai sus, rezultă că nu se poate acorda o etichetă, deoarece impactul acesteia asupra mediului nu poate fi evaluat corect, sau nu se poate ajunge la un consens, având în vedere stadiul actual al cunoștințelor științifice sau lipsa datelor disponibile, și, drept urmare, se consideră o **cheltuială neetichetată.**

# Partea II

# Elaborarea și depunerea propunerilor de etichetare

**Propunerile de etichetare a măsurilor din programele bugetare aferente cheltuielilor bugetare** se completează conform modelului din Anexa B la normele metodologice[[2]](#footnote-2).

**Propunerile de etichetare a obiectivelor de investiții cuprinse în programele ordonatorii principali de credite ai unităților/subdiviziunilor administrativ-teritoriale** se completează conform modelului din Anexa E la normele metodologice.

**Propunerile de etichetare, împreună cu documentele atașate se depun, pe baza unei cereri de înaintare**, conform modelului din Anexa C la normele metodologice. Acestea se depun în format electronic, la adresa de email registratura@mfinante.gov.ro. Pentru operativitate, documentele respective se transmit, și pe adresa generică de email a Secretariatului tehnic, bugetare.verde@mfinante.gov.ro.

# Partea III

# Termene și obligații în elaborarea propunerilor de etichetare

Potrivit Normelor metodologice aprobate prin HG nr. 1.074/2024, trebuie respectate următoarele termene:

1. În situația în care intervin modificări de ordin legislativ după etichetarea avizată de către Comitet, după caz, ordonatorii principali de credite au obligația de a prezenta Comitetului, **în termen de 30 zile, o propunere nouă de etichetare**.
2. Avizul Comitetului se comunică ordonatorilor principali de credite **în termen de 5 zile lucrătoare de la data adoptării sale, prin poșta electronică, la adresa precizată de către aceștia în documentația transmisă.**
3. În vederea emiterii avizului privind etichetarea, pe perioada procesului de analiză a propunerii de etichetare, Comitetul solicită, în situația în care nu este de acord cu propunerea de etichetare a ordonatorilor principali de credite ai administrației publice centrale reanalizarea propunerii de etichetare, **în termen de 15 zile lucrătoare de la data solicitării.**

1. Hotărârea nr. 1.074/2024 pentru aprobarea Normelor metodologice de punere în aplicare a prevederilor Ordonanței de Urgență a Guvernului nr. 75/2024 privind reglementarea etichetării cheltuielilor bugetare și cheltuielilor fiscale pentru bugetarea verde, precum și a Regulamentului privind organizarea, funcționarea și atribuțiile Comitetului interministerial pentru etichetarea cheltuielilor bugetare și cheltuielilor fiscale. [↑](#footnote-ref-1)
2. prevăzut în Anexa nr. 1 la HG nr. 1.074/2024 Norme metodologice de punere în aplicare a prevederilor Ordonanței de urgență a Guvernului nr. 75/2024 privind reglementarea etichetării cheltuielilor bugetare și cheltuielilor fiscale pentru bugetarea verde [↑](#footnote-ref-2)